b"\n_START_ARTICLE_\nCan Rodeja\n_START_SECTION_\nDescripci\xc3\xb3\n_START_PARAGRAPH_\nCasa pairal de planta rectangular que consta de planta baixa i dos pisos. La coberta \xc3\xa9s a dues aig\xc3\xbces. L'edifici ha estat realitzat amb pedra petita i irregular unida amb argamassa. A la fa\xc3\xa7ana principal s'obren, sense cap tipus d'ordre, diverses finestres de dimensions diferents, algunes de les quals han estat emmarcades per carreus ben escairats d'un material m\xc3\xa9s noble, seguint una tipologia for\xc3\xa7a com\xc3\xba a partir del segle XVI. La porta d'acc\xc3\xa9s a la casa, ubicada a la fa\xc3\xa7ana principal, \xc3\xa9s un gran arc de mig punt adovellat. Al voltant de la masia principal hi ha tres cossos adjacents que tenien la funci\xc3\xb3 de graners i depend\xc3\xa8ncies agr\xc3\xadcoles. El conjunt est\xc3\xa0 tancat per un barri amb una porta d'entrada de grans dimensions, quadrangular amb grans pedres de desc\xc3\xa0rrega.\n_START_SECTION_\nHist\xc3\xb2ria\n_START_PARAGRAPH_\nA la llinda d'una finestra es pot llegir la data de 1634. Cal suposar, malgrat aix\xc3\xb2, que el conjunt es va construir en etapes successives, ja que es poden percebre difer\xc3\xa8ncies estructurals entre els diversos edificis."